Κεντρικές ενωμοτίες

Με την ονομασία στον πληθυντικό κεντρικές ενωμοτίες έμειναν γνωστά στην ιστορία της νεότερης (παλιάς) Αθήνας τα αστυνομικά κρατητήρια που συστάθηκαν με τον οργανισμό της άλλοτε Χωροφυλακής, (με τον νόμο ΓΡΞΕ΄ του 1906), που διατηρήθηκαν για 13 χρόνια. Οι Κεντρικές ενωμοτίες είχαν εγκατασταθεί σε παλαιό κτίριο επί της οδού Νικοδήμου που είχε χρησιμοποιηθεί ως ένα από τα αρχικά ανάκτορα του Όθωνα και μετέπειτα Υπουργείο Δικαιοσύνης.

Στη αρμοδιότητα των κεντρικών ενωμοτιών υπάγονταν τότε οι μεταγωγές υποδίκων, ατόμων που είχαν συλληφθεί ως ύποπτοι, ταραξίες, απατεώνες, ζητιάνοι, αλλά και φρενοβλαβείς, είτε για σύντομο χρονικό διάστημα, είτε για μακρύτερο λόγω ανυπαρξίας ή ανεπάρκειας ειδικών για τους τελευταίους ασύλων. Για κάποια μάλιστα περίοδο οι κεντρικές ενωμοτίες είχαν καταντήσει να θεωρούνται η "Βαστίλη των Αθηνών", για τους κακοποιούς που υφίσταντο διάφορες τιμωρίες συνηθέστερα  με βούρδουλα.

Τελικά οι κεντρικές ενωμοτίες διαλύθηκαν το 1919 όταν και συνεστήθη τότε το "Τμήμα μεταγωγών".

Πηγές
"Μεγάλη Ελληνική Εγκυκλοπαίδεια Δρανδάκη" τ.ΙΔ΄ σ.215.

Παλαιά Αθήνα
Ελληνική Χωροφυλακή
Φυλακές